20 jaar vir verkragting van stiefkindŉ 49-jarige man is Maandag in die Pietermaritzburg-streekshof in KwaZulu-Natal tot 20 jaar tronkstraf gevonnis vir die verkragting van sy stiefdogter, nou 14 jaar oud. “Die dogter was 12 toe hy haar herhaaldelik verkrag het,” het kapt. Thulani Zwane, woordvoerder van die polisie, Woensdag gesê. “Hy het haar met die dood gedreig as sy vir enigiemand daarvan sou vertel.” Tydens een voorval op 26 Oktober 2012 het die slagoffer se niggie haar hoor huil vanuit ŉ ander kamer. “Sy het die volgende dag die slagoffer daaroor gevra, en die slagoffer het gesê haar stiefpa het haar verkrag.” ŉ Verkragtingsaak is aanhangig gemaak en deur die Pinetown-polisie se eenheid van gesinsgeweld, kinderbeskerming en seksuele misdrywe ondersoek. Die stiefpa is op 30 Oktober 2012 in hegtenis geneem op aanklag van verkragting. Hy het verskeie kere in die hof verskyn en is Maandag gevonnis.